CELEX: 32017R0324
Language: lt
Date: 2017-02-24 00:00:00
Title: 2017 m. vasario 24 d. Komisijos reglamentas (ES) 2017/324, kuriuo dėl bazinio metakrilato kopolimero (E 1205) specifikacijų iš dalies keičiamas Reglamento (ES) Nr. 231/2012, kuriuo nustatomos Europos Parlamento ir Tarybos reglamento (EB) Nr. 1333/2008 II ir III prieduose išvardytų maisto priedų specifikacijos, priedas (Tekstas svarbus EEE. )

25.2.2017   
            
            
               LT
            
            
               Europos Sąjungos oficialusis leidinys
            
            
               L 49/4
            
         KOMISIJOS REGLAMENTAS (ES) 2017/324
   2017 m. vasario 24 d.
   kuriuo dėl bazinio metakrilato kopolimero (E 1205) specifikacijų iš dalies keičiamas Reglamento (ES) Nr. 231/2012, kuriuo nustatomos Europos Parlamento ir Tarybos reglamento (EB) Nr. 1333/2008 II ir III prieduose išvardytų maisto priedų specifikacijos, priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 14 straipsnį,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1331/2008, nustatantį maisto priedų, fermentų ir kvapiųjų medžiagų leidimų suteikimo procedūrą (2), ypač į jo 7 straipsnio 5 dalį,
   kadangi:
   
               (1)
            
            
               Komisijos reglamente (ES) Nr. 231/2012 (3) nustatytos Reglamento (EB) Nr. 1333/2008 II ir III prieduose išvardytų maisto priedų specifikacijos;
            
         
               (2)
            
            
               pagal Reglamento (EB) Nr. 1331/2008 3 straipsnio 1 dalyje nurodytą bendrą procedūrą šios specifikacijos gali būti atnaujintos Komisijos iniciatyva arba gavus paraišką;
            
         
               (3)
            
            
               2014 m. lapkričio 21 d. pateikta paraiška iš dalies pakeisti maisto priedo bazinio metakrilato kopolimero (E 1205) specifikacijas. Pagal Reglamento (EB) Nr. 1331/2008 4 straipsnį su paraiška supažindintos valstybės narės;
            
         
               (4)
            
            
               pareiškėjas prašė iš dalies pakeisti maisto priedo apibrėžtyje pateiktą trumpą gamybos proceso aprašymą, nes gamybos procesas buvo modernizuotas. Nuodugniai peržiūrėjęs dabartinėje specifikacijoje nurodytą dalelių dydį, pareiškėjas paprašė pakeisti specifikacijoje nurodytą miltelių dalelių dydį;
            
         
               (5)
            
            
               Europos maisto saugos tarnyba (toliau – Taryba) priėmė nuomonę dėl siūlomo maisto priedo bazinio metakrilato kopolimero (E 1205) specifikacijų pakeitimo saugos (4); Remdamasi pareiškėjo pateiktais duomenimis ir atsižvelgdama į 2010 m. atliktą pirminį šios medžiagos vertinimą (5), Tarnyba padarė išvadą, kad siūlomi maisto priedo bazinio metakrilato kopolimero (E 1205) specifikacijų pakeitimai nekelia susirūpinimo dėl saugos;
            
         
               (6)
            
            
               todėl Reglamentas (ES) Nr. 231/2012 turėtų būti atitinkamai iš dalies pakeistas;
            
         
               (7)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 231/2012 priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. vasario 24 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2008 12 31, p. 16.
   
      (2)  OL L 354, 2008 12 31, p. 1.
   
      (3)  2012 m. kovo 9 d. Komisijos reglamentas (ES) Nr. 231/2012, kuriuo nustatomos Europos Parlamento ir Tarybos reglamento (EB) Nr. 1333/2008 II ir III prieduose išvardytų maisto priedų specifikacijos (OL L 83, 2012 3 22, p. 1).
   
      (4)  EFSA Journal 2016;14(5):4490 p. 13.
   
      (5)  EFSA Journal 2010;8(2):1513, p. 23.
   
      PRIEDAS
      Reglamento (ES) Nr. 231/2012 priede maisto priedui baziniam metakrilato kopolimerui E 1205 skirti įrašai iš dalies keičiami taip:
      
                  1.
               
               
                  Apibrėžties įrašas pakeičiamas taip:
                  
                              „Apibrėžtis
                              
                           
                           
                              Bazinis metakrilato kopolimeras gaminamas kontroliuojamomis sąlygomis kaitinant ir polimerizuojant metilmetakrilato, butilmetakrilato ir dimetilaminoetilmetilmetakrilato monomerus, ištirpintus 2-propanolyje, naudojant laisvųjų radikalų donorų iniciatorių sistemą. Alkilmerkaptanas naudojamas grandinės sudėčiai pakeisti. Polimero tirpalas ekstruduojamas ir granuliuojamas vakuume, siekiant pašalinti lakiųjų komponentų likučius. Gautos granulės parduodamos tokio pavidalo arba malamos (mikronizuojamos).“
                           
                        
            
                  2.
               
               
                  Dalelių dydžiui skirtas įrašas pakeičiamas taip:
                  
                              „Miltelių dalelių dydis (naudojant susidaro plėvelė)
                           
                           
                              < 50 μm ne mažiau kaip 95 %
                              < 20 μm ne mažiau kaip 50 %
                              < 3 μm ne daugiau kaip 10 %“